- FCK vil være dominerende de næste mange år i Superligaen – udfordringen bliver om konkurrencen er stor nok, så de stadig kan udfordre klubberne i Champions League, vurderer fodboldøkonomien Jesper Jørgensen

AMSTERDAM (Ekstra Bladet): Der er en god grund til, at FCK-lejren i øjeblikket er i ekstra godt humør.

For det første venter én af historiens største kampe lige om hjørnet på Amsterdam Arena, hvor FCK for første gang nogensinde kan spille sig i en europæisk kvartfinale. Siden kommer årsregnskabet for 2016 på mandag, hvor Parken venter et plus på mellem 225-250 mio. kr., på trods af, at der er foretaget en nedskrivning på 120 mio. kr. på Fitness.dk. Men den nedskrivning påvirker kun egenkapitalen.

Det fornemme regnskab skyldes i stor udstrækning den sportslige succes, som FC København har haft i Champions League i denne sæson.

Som det fremgår herunder i Ekstra Bladets regnestykke har FC København på nuværende tidspunkt haft en brutto-indtægt på det europæiske eventyr i sæsonen i omegnen af 270 mio. kr.

Et svimlende beløb og et udtryk for, at FCK økonomisk befinder sig i en liga helt for sig selv.

- Champions League-kronerne betyder, at FCK er dominerende de næste mange år i Superligaen. Formår FCK at kvalificere sig yderligere i løbet af de næste år vil det bare øge afstanden til konkurrenterne i Danmark, vurderer fodboldøkonomen Jesper Jørgensen fra Deloitte.

Celtic er skrækeksemplet

Til gengæld mener han, at FCK kan få store udfordringer på den europæiske scene, hvis de fortsat skal konkurrere med klubber som Club Brugge, Anderlecht, Basel, Ajax og andre på tilsvarende niveau.

- Skrækeksemplet er Celtic, der er suveræne i den skotske liga. Men her er der tale om et enormt pengespild, fordi de har en dyr trup og får alt for lidt ud af det i Europa.

- Risikoen på den lidt længere bane er, at FCK havner i samme situation, fordi de ikke bliver udfordret nok i Superligaen. De kan blive for suveræne, så spillerne ikke bliver presset nok i hverdagen, påpeger Jesper Jørgensen.

Fodboldøkonomen ser til gengæld ingen problemer i, at FCK står med en gæld i omegnen af én mia. kr.

- Når man generer et overskud på 225-250 mio. kr., så er det fuldstændig ligegyldigt, du har en gæld på én mia. kr. Sådan er det også med husejere, der låner i deres bolig.

- Det handler om at betale afdragene. Og Parken er jo – helt problemfrit – i stand til at betale afdragene til Nordea, fastslår han.

Langt større lønbudget

Pengenes magt er indiskutabel i international fodbold. En fingerregel er, at dem, der bruger flest penge på spillerlønninger vinder i otte-ni ud af ti tilfælde.

På den front er det imponerende, hvad Ståle Solbakken og hans disciple har præsteret på den europæiske scene. For FCK har både besejret Club Brugge og Ajax, spillet lige op med både Porto og Leicester, der alle har væsentligt større lønbudgetter end de danske mestre.

Den hollandske traditionsklub menes at have et lønbudget i niveauet 180-190 mio. kr., hvilket er 70-80 mio. kr. mere end FCK.

- Som FC København har præsteret ude i Europa, kan man i den grad sige, at klubben har overpræsteret i forhold til, hvad FCK bruger på sit spillerbudget, siger Jesper Jørgensen.

FC Københavns direktør, Anders Hørsholt, er med FC København i Amsterdam. Men han ønsker ikke at udtale sig om klubbens indtjening i denne sæson i Europa.

Se også: FCK-profiler giver arrogante hollændere tørt på

Se også: Dolbergs simple opskrift: Sådan ordner vi FCK